Ещанэ къыдэкIыгъуэр
«Iуащхьэмахуэ» журналым и зи чэзу ещанэ къыдэкIы-гъуэр дунейм къытехьащ.
Журналым и «ЖьантIэ» Iыхьэр къызэIуех усакIуэ Балъкъэр Фоусэт къызэралъхурэ илъэс 85-рэ зэрырикъум траухуа тхы-гъэхэмкIэ. Апхуэдэхэщ ХьэкIуащэ Андрей и «УсакIуэм и гъуэгур», КхъуэIуфэ Хьэчим и «Дыгъэ бзийр зи пшынэ Iэпэу», Сокъур Мусэрбий и «Гухэлъ къабзэхэр». А Iыхьэм итщ Балъкъэр Фоусэт и усэхэм щыщи. Абы къыкIэлъокIуэ ШэджыхьэщIэ Хьэмыщэ къызэралъхурэ илъэс 85-рэ зэрырикъум теухуауэ Елгъэр Кашиф игъэхьэзыра «Куэдым хуэIэижьт» тхыгъэр, ШэджыхьэщIэм и рассказхэр. Зи гугъу тщIы Iыхьэм фыкъыщеджэ хъунущ тхакIуэ Журт Биберд къызэралъхурэ илъэс 80 зэрырикъум Мыз Ахьмэд триухуа «ГъащIэм и пэжыр и гъуазэу» тхыгъэмрэ Журт Биберд и «Гъуэжькуий» романым щыщ пычыгъуэхэмрэ.
«Литературэ щIэныгъэ. Критикэ» Iыхьэм ихуащ Хьэвжокъуэ Людмилэрэ Жэмыхъуэ Радимэрэ зэдатха «Лъэпкъ тхыдэр адыгэ эпикэ усыгъэм къызэрыхэщыр» тхыгъэр.
«Публицистикэ» Iыхьэм фыкъыщеджэну Iэмал фиIэщ Къэбэрдей-Балъкъэр радиор илъэс 90 зэрырикъум и щIыхькIэ БжэныкIэ Мухьэб радиом и тхыдэм, и зыужьыныгъэм триухуа «Зэманым пэджэжу» тхыгъэм.
«Щэнхабзэ» Iыхьэм ихуащ Тембот Санитэ и «Дыгъэ шырыр нуркIэ мэгуашэ» тхыгъэр.
«ЩIэблэ» Iыхьэм хагъэхьащ Мэз — Нартокъуэ Анжелэ и «Нэпс къызыпыткIу насып» рассказымрэ Нэгъуей Радимэ, ХъуэкIуэн Антисэ, КIуэкIуэ Залинэ, Црым Маринэ сымэ я усэхэмрэ.
«Сабийхэм папщIэ» Iыхьэм итщ ХьэцIыкIу Хьэсэн и усэхэр. Журналым и зи чэзу къыдэкIыгъуэр зэхуащIыж псалъэзэблэдзкIэ.
ТЕКIУЖЬ Заретэ.
